Document ID: /roh_data/filtered/fineweb-2-filterrobots_roh.jsonl.gz/57063

Sin il classament general ha quest resultat però betg consequenzas gravantas. Sco sisavel resta Cologna vinavant classà tranter ils megliers. Il retard sin il podest munta uss però 1:30 minutas enstagl da 27 segundas. Plazza tschintg ha ina minuta avantatg. Cologna ha però gist trais concurrents che sesan si dies ad el.
Fähndrich croda or da las top 10
La passlunghista svizra Nadine Fähndrich n’è betg pli tranter las top diesch suenter la 4. etappa dal Tour de ski. Tar la cursa a Toblach sur 10 kilometers skating cun partenza singula è la Lucernaisa vegnida 24avla – cun in retard da 1:35 minutas sin la victura Jessie Diggins dals Stadis Unids.
Americanas restan a la testa
En il classament general croda Fähndrich cunquai enavos sin plazza 13. Per las top diesch ch’ella aveva mess sco finamira, mancan il mument 16 secundas. A la testa ha Diggins pudì augmentar ses avantatg sin la collega da team Rosie Brennan sin 20 secundas. La svedaisa Frida Karlsson ha sco terza gia ina minuta retard.
La cursa cuntinuescha la mesemna cun ina persecuziun en il stil classic.